ΟΔΗΓΊΑ 2008/74/ΕΚ ΤΗΣ ΕΠΙΤΡΟΠΉΣ της 18ης Ιουλίου 2008 για την τροποποίηση, σε σχέση με την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, της οδηγίας 2005/55/ΕΚ του Ευρωπαϊκού Κοινοβουλίου και του Συμβουλίου, και για την τροποποίηση της οδηγίας 2005/78/ΕΚ (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2005/55/ΕΚ του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005, για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (1), και ιδίως το άρθρο 7, Εκτιμώντας τα ακόλουθα: (1) Μετά την τροποποίηση του πεδίου εφαρμογής της οδηγίας 2005/55/ΕΚ βάσει του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (2), είναι απαραίτητη η περαιτέρω τροποποίηση της συγκεκριμένης οδηγίας με μεταφορά των σχετικών τεχνικών απαιτήσεων. Κατά συνέπεια, είναι επίσης απαραίτητη η τροποποίηση της οδηγίας 2005/78/ΕΚ της Επιτροπής (3), μέσω της οποίας εφαρμόζεται η προηγούμενη. (2) Λόγω της αλλαγής του πεδίου εφαρμογής, είναι αναγκαίο να προστεθούν νέες απαιτήσεις στη νομοθεσία για τις εκπομπές των βαρέων οχημάτων την οποία θεσπίζει η οδηγία 2005/55/ΕΚ. Στις εν λόγω απαιτήσεις περιλαμβάνονται διαδικασίες δοκιμής για να καθίσταται δυνατή η έγκριση τύπου των κινητήρων βαρέων οχημάτων και των οχημάτων με βενζινοκινητήρα. (3) Επιπροσθέτως, είναι αναγκαίο να προστεθούν στην οδηγία 2005/78/ΕΚ οι ισχύουσες απαιτήσεις για τη μέτρηση της θολότητας καυσαερίων των ντιζελοκινητήρων. Τούτο οφείλεται στην κατάργηση της οδηγίας 72/306/ΕΟΚ του Συμβουλίου, της 2ας Αυγούστου 1972, περί προσεγγίσεως των νομοθεσιών των κρατών μελών των αναφερομένων στα μέτρα που πρέπει να ληφθούν κατά των εκπομπών μολυνόντων αερίων που προέρχονται από πετρελαιοκινητήρες προοριζομένους για την προώθηση των οχημάτων (4) που προβλέπεται στον κανονισμό (ΕΚ) αριθ. 715/2007. (4) Τα μέτρα που προβλέπονται στην παρούσα οδηγία είναι σύμφωνα με τη γνώμη της τεχνικής επιτροπής - μηχανοκίνητα οχήματα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 2005/55/ΕΚ τροποποιείται ως εξής: 1. Το άρθρο 1 αντικαθίσταται από το ακόλουθο κείμενο: «Άρθρο 1 Για τους σκοπούς της παρούσας οδηγίας ισχύουν οι ακόλουθοι ορισμοί: α) “όχημα” νοείται κάθε μηχανοκίνητο όχημα που καλύπτεται από τον ορισμό του άρθρου 2 της οδηγίας 70/156/ΕΟΚ και έχει μάζα αναφοράς άνω των 2 610 kg· β) “κινητήρας” νοείται η πηγή κινητήριας δύναμης ενός οχήματος για την οποία μπορεί να χορηγείται έγκριση τύπου, για ιδιαίτερη τεχνική ενότητα όπως αυτή ορίζεται στο άρθρο 2 της οδηγίας 70/156/ΕΟΚ· γ) “βελτιωμένο και σεβόμενο το περιβάλλον όχημα (EEV)” νοείται το όχημα που προωθείται με κινητήρα, ο οποίος τηρεί τις επιτρεπόμενες οριακές τιμές εκπομπής που περιλαμβάνονται στη σειρά Γ των πινάκων του σημείου 6.2.1 του παραρτήματος Ι.» 2. Τα παραρτήματα I, II, III και VI της οδηγίας 2005/55/ΕΚ τροποποιούνται σύμφωνα με το παράρτημα I της παρούσας οδηγίας. Άρθρο 2 Η οδηγία 2005/78/ΕΚ τροποποιείται ως εξής: 1. Το άρθρο 2 αντικαθίσταται από το ακόλουθο κείμενο: «Άρθρο 2 Τα μέτρα για την εφαρμογή των άρθρων 3 και 4 της οδηγίας 2005/55/ΕΚ καθορίζονται στα παραρτήματα ΙΙ έως VΙΙ της παρούσας οδηγίας. Το παράρτημα VI εφαρμόζεται για τους σκοπούς της έγκρισης τύπου οχημάτων με κινητήρες ανάφλεξης με συμπίεση και των ίδιων των κινητήρων τους. Το παράρτημα VII εφαρμόζεται για τους σκοπούς της έγκρισης τύπου οχημάτων με κινητήρες ανάφλεξης με σπινθηριστή και των ίδιων των κινητήρων τους.». 2. Στο σημείο 1 του παραρτήματος V, το τμήμα 2 αντικαθίσταται από το ακόλουθο κείμενο: «Τμήμα 2: ο αριθμός της οδηγίας - 2005/55/ΕΚ». 3. Προστίθενται τα παραρτήματα VI και VII όπως ορίζονται στο παράρτημα II της παρούσας οδηγίας. Άρθρο 3 1. Τα κράτη μέλη θεσπίζουν και δημοσιεύουν, το αργότερο έως τις 2 Ιανουαρίου 2009, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας. Εφαρμόζουν τις διατάξεις αυτές από τις 3 Ιανουαρίου 2009. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη. 2. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπει η παρούσα οδηγία. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 18 Ιουλίου 2008.

[Source: multi_eurlex | Tokens: 4793]